  Виталий Пронин Туэ шаерысьтымы бадӟым классъёсын дышетскись 32 сюрс пала нылъёс но пиос наркотикъёслы тестирование пыр ортчозы. Кыӵе школаосын со радъяськоз - матысь дыре ивортоз Дышетонъя но наукая министерство.Эксперимент чот тестировние шаерамы кык арзэ радъяськиз ни. Нырысетӥ араз со пыр ортчизы Ижысь 23 номеро училищеын дышетскисьёс. Кылем арын - шаерысьтымы НПО-осын но ссузъёсын дышетскись 6 но ӝыны сюрслэсь ятыр егитъёс. Республикаысьтымы наркологияя диспансерлэн валтӥсь врачез Татьяна Карлова верамъя, 23 номеро училищеысь 9 мурт эскеронъёс пыр потэмезлэсь азьло ик вераз наркотикъёсты шӧмъямез сярысь. Нош туэ 10 муртлэн соосын кушласькемез шараяськиз. Бен, кыӵе группаосын соос дышетско - эмъясьёс сяна, нокин уг тоды. Та сярысь уг верало дышетӥсьёслы но - сыӵе куронъёсыз тестирование ортчытонлэн.- Бен, дышетон учреждениосты алэмын, доразы мыдлань сюрес вылэ султыны быгатӥсь егитъёс дышетско шуыса, - пусйиз Татьяна Борисовна. - Озьы со училищеосын тросгес ортчыны кулэ наркотикъёслы но шузимытӥсь суретъёслы пумит пӧртэм ужрадъёс. Отын тросгес ужалозы психологъёс, наркологъёс.Шаерысьтымы Тазалыкез утёнъя министерство ӟеч малпанэ вуиз: тестирование радъяно кык этапен. Озьы нырысетӥяз нылпиос пӧлын юалляськонъёс ортчытэмын но наркотикъёсын кушласькыны быгатӥсьёс шараямын. Таӵеос 2 сюрс 105 кузя люкаськизы.- Группаысь одӥг мурт вера ни ке, наркотикъёсты адӟылэмез-кутылэмез вань шуыса, быдэс группаез кыкетӥ этапын но эскерим, - пусйиз Татьяна Борисовна.Егитъёс тазалыксэс эскеризы Тазалыкъя центръёсын. Озьы наркотикъёсын кушласькемзэс сяна, нылпиослэсь висёнъёссэс но учкизы на. Тестирование дыръя шараям егитъёсты наркологияя диспансер учётэ уг басьты, но соосты дырын-дырын чаклаллялоз ик.Специалистъёс ало: анай-атайёс дышетскон учреждениосын тестирование ортчытэмез возьмаса медаз улэ. Шӧдо ке, пиналзы маке умойтэмен выре шуыса, асьсэос но сое наркотикъёслы эскерыны быгатозы - тестъёс аптекаосын вузасько. Визь-кенеш курыса, одно вазиськоно специалистъёс дӥне.Элина Кумачёва Теги: наркотик Наркотикъёсыннюръяськон Школа  